《题王逸老书饮中八仙歌》
元代·唐珙

前朝书法孰为盛，苏黄米蔡得其正。
法度难以晋魏论，气象可与欧虞并。
宣和金书类臣稷，筋骨通神工瘦硬。
大江南来万几暇，翰墨留神纵天性。
驱驰羲献走颜柳，神游八法轻万乘。
昭回云翰飞龙章，斡旋天机挥斗柄。
长枪大剑竟何用，恢复有志还未定。
太平遗老羔羊翁，草书时时发清兴。
天资自可凌汗漫，笔力犹能造遒劲。
年来神品不可得，醉素张颠夸草圣。
残篇断简付覆缶，玉轴牙签同弃甑。
摩娑故纸叹凋落，老眼昏花犹可认。
案头我正理蠹鱼，晴日好风窗几净。

作者简介：唐珙，字温如，元末明初诗人，会稽山阴（今浙江绍兴）人。其父南宋义士、词人唐珏在至元中与林景熙收拾宋陵遗骨，重新安葬，并植冬青为识。在乡里以诗知名，但所作传世不多。生平仅略见于《御选元诗》卷首《姓名爵里》 、《元诗选补遗》小传。